钦定古今图书集成/方舆汇编/职方典/第1052卷 > 《游灵山记》周道光
## 钦定古今图书集成/方舆汇编/职方典/第1052卷 > 《游灵山记》周道光

泉州郡城之东为仁风门，门之外半里许，稍折而东
南，遵湖冈行望之累然郁然，祥光瑞霭，隐隐呈露其
中，若有真藏焉者。问之土人，曰：“此灵山圣墓也。”考之
郡乘不载，见于《山叙》者，曰：“此山府城之主山也。其东
支为石壁、石头、圣姑、红虾诸山”，疑圣姑之名即此。盖
自异域之教流入中土。有回回教者，其始祖不知何
“代氏姓，乐此丘而藏焉。”余心异之。别驾关朱明公，先
期集同志者五六人，偕余往焉。入门径路甚湫隘，登
其堂境界觉别陟其巅，中有鬣封者三，即圣墓也。墓
之前，右有小阁，为礼拜所。左有疏轩可憩。面西而南
户可以远眺。望灵源宝盖，隐约横亘，蚶江法石，周遭
环抱，不暇悉数。而东南之胜概一览在目。门之东有
比丘尼庐，后为浮屠藏蜕之地。门之左有石一区，旷
而夷，上可坐百人。中有卷石，其形肖丸，而下不属，势
重万钧。然以一夫撼之，则兀兀然动摇，亦奇观也。或
曰：此山之形类狮，而是石则类球。再考之《郡志》，“府城
之南十里有狮山。”则此特以意象言之，而非其名之
正也。余以此石类球，而其色苍然，沈碧似玉，因名之
为碧玉球。吾闻大道无名，元始无形，太极一丸也。两
仪肇判，天地卵丸也。二曜成魄，日月跳丸也。须弥为
芥子，泰华为梯米。动静互根，名实奚辨？“矧山之名，曰
鼓、曰帆、曰旗、曰炉、曰笔、曰帽，似兹者不可殚述，皆得
象斯得名者也，又何独于球焉疑之？”佥曰：“大哉言欤！
名称”之矣。